Această țară din Europa a devenit atracția principală pentru sute de mii de călători. Continuând să uimească cu plajele sale spectaculoase și diversitatea culturală, este o alegere irezistibilă pentru cei în căutare de noi experiențe.
Grecia, destinația de vis a multor călători, inclusiv a românilor, a înregistrat o creștere semnificativă a numărului de turiști în primul trimestru al anului 2024, comparativ cu aceeași perioadă a anului precedent.
Conform datelor publicate de Banca Centrală a Greciei, după cum informează publicaţia Ekathimerini, citată de Agerpres, turismul elen din 2024 s-a bucurat până acum de un real succes.
În perioada ianuarie-martie 2024, numărul turiștilor străini care au vizitat Grecia a crescut cu aproape 25%, cu un avans remarcabil pe segmentul închirierilor pe termen scurt. Astfel, veniturile din turism s-au situat la 942 milioane de euro, faţă de 735 milioane de euro în 2023.
În martie, numărul nopţilor petrecute în unităţile de cazare turistică din Grecia a ajuns la 2,64 milioane. Asta însemnă un avans de 4,9% faţă de perioada similară din 2023, cu o creştere de 55,1% a turiştilor eleni. Datele indică o preferință evidentă pentru închirierile pe termen scurt în perioada similară din 2023.
Conform unei analize publicate de Fitch Solutions, Grecia are șanse mari să obțină cifre record pe termen mediu, fiind una dintre cele mai căutate destinații pe plan internațional.
Anul acesta, sosirile în Grecia ar urma să urce cu 5,3% anul acesta, la 34,5 milioane, respectiv la 104,4% faţă de nivelul din 2019 (31,3 milioane) şi faţă de 32,7 milioane în 2023.
Până în 2028, Fitch preconizează că numărul total de turiști va ajunge la aproape 40 milioane de turişti. Rata medie de creştere este de 3,7%, sprijinită de vizitatorii de pe noi pieţe, dar şi de pe cele tradiţionale.
Cu toate acestea, Fitch Solutions trage un semnal de alarmă asupra turismului excesiv. Se pune problema dacă Grecia are capacitatea necesară de a furniza servicii turistice, pe fondul majorării numărului de vizitatori.